Informácia pre žiadateľov o príspevok za zásluhy v oblasti športu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dňa 1. januára 2020 nadobudne účinnosť [zákon č. 228/2019 Z. z. o príspevku za zásluhy v oblasti športu a o zmene a doplnení niektorých zákonov.](https://www.minedu.sk/data/files/9100_zakon-o-prispevku-za-zasluhy-v-oblasti-sportu.pdf) Tento zákon upravuje poskytovanie príspevku za zásluhy v oblasti športu (ďalej len „príspevok za zásluhy“) ako finančné ocenenie štátnych občanov Slovenskej republiky, ktorí ako športoví reprezentanti Československej republiky, Československej socialistickej republiky, Česko-slovenskej federatívnej republiky, Českej a Slovenskej Federatívnej republiky alebo Slovenskej republiky v období od 28. októbra 1918 získali medailové ocenenie (zlatá medaila - 1. miesto, strieborná medaila - 2. miesto a bronzová medaila - 3. miesto) na:

1. letných olympijských hrách a zimných olympijských hrách organizovaných Medzinárodným olympijským výborom,
2. letných paralympijských hrách a zimných paralympijských hrách organizovaných Medzinárodným paralympijským výborom,
3. šachovej olympiáde organizovanej Medzinárodnou šachovou federáciou,
4. letných deaflympijských hrách a zimných deaflympijských hrách organizovaných Medzinárodným výborom športu nepočujúcich.

Ak športovec získal viacero medailových ocenení, vzniká mu nárok len na jeden príspevok za zásluhy, a to v sume prislúchajúcej najvyššiemu medailovému oceneniu. Výška príspevku za zásluhy sa určuje z priemernej nominálnej mesačnej mzdy zamestnanca v hospodárstve Slovenskej republiky za uplynulý kalendárny rok zverejnenej Štatistickým úradom Slovenskej republiky, pričom výška vyplácaného príspevku za zásluhy nadobúda platnosť nasledujúci mesiac od jej zverejnenia, a to ako:

a) 1-násobok v prípade medailového ocenenia zlatou medailou,

b) 0,75-násobok v prípade medailového ocenenia striebornou medailou,

c) 0,6-násobok v prípade medailového ocenenia bronzovou medailou.

Podľa § 9 zákona č. 228/2019 Z. z. o príspevku za zásluhy v oblasti športu a o zmene a doplnení niektorých zákonov, môže byť poskytnutý aj jednorazový príspevok za zásluhy v oblasti športu. Nárok na tento príspevok si môže uplatniť športovec, ktorý získal zlatú medailu (1. miesto), striebornú medailu (2. miesto) alebo bronzovú medailu (3. miesto) na Hrách priateľstva – Družba 84, ktoré sa uskutočnilo ako dôsledok bojkotu letných olympijských hier v Los Angeles 1984 štátmi bývalého socialistického bloku. Výška jednorazového príspevku je 10 000 eur.

Upozorňujeme, že ak si nárok na príspevok za zásluhy a jednorazový príspevok za zásluhy uplatní športovec súbežne, bude takáto žiadosť zamietnutá. Zamietnutá bude tiež žiadosť, ak si nárok na príspevok za zásluhy uplatní športovec, ktorému už bol poskytnutý jednorazový príspevok za zásluhy. Rovnako tak bude zamietnutá žiadosť, ak si nárok na jednorazový príspevok za zásluhy uplatní športovec, ktorému už bol priznaný príspevok za zásluhy.

Žiadateľ je povinný:

1. Vyplniť a doručiť Ministerstvu školstva, vedy, výskumu a športu SR (ďalej len „ministerstvo školstva“) vlastnoručne podpísanú [Žiadosť o priznanie príspevku za zásluhy](https://www.minedu.sk/data/files/9105_ziadost-o-priznanie-prispevku-za-zasluhy.rtf) spolu s [Prílohou – Údaje potrebné na vyžiadanie výpisu z registra trestov.](https://www.minedu.sk/data/files/9104_priloha-udaje-potrebne-na-vyziadanie-vypisu-z-registra-trestov.docx)
2. Priložiť listiny alebo iné dôkazy, ktoré preukazujú nárok na príspevok za zásluhy. Za listiny alebo iné dôkazy sa považuje fotokópia diplomu, na ktorom je uvedené získané medailové ocenenie, resp. potvrdenie príslušnej národnej športovej organizácie o získanom medailovom umiestnení (Slovenský olympijský výbor, Slovenský paralympijský výbor, Deaflympijský výbor Slovenska).
3. Predložiť spolu so Žiadosťou o priznanie príspevku za zásluhy ministerstvu školstva osvedčenie o štátnom občianstve SR ku dňu podania žiadosti nie staršie ako 3 mesiace, ktoré mu vydá príslušný okresný úrad v sídle kraja. **Informáciu k vydaniu osvedčenia/potvrdenia o štátnom občianstve SR nájdete** [**tu.**](https://www.minedu.sk/data/files/9102_infomacia-k-vydaniu-osvedcenia-o-statnom-obcianstve-sr.docx) V prípade ak žiadateľ nepredloží predmetné osvedčenie, ministerstvo školstva si overí štátnu príslušnosť žiadateľa v správnom konaní a požiada o vydanie potvrdenia o štátnom občianstve žiadateľa v čase podania žiadosti príslušný okresný úrad v sídle kraja a konanie o priznanie za zásluhy do doby získania predmetného potvrdenia preruší, čo môže mať vplyv na predĺženie správneho konania.
4. **Žiadateľ, ktorý získal medailové ocenenie po 1. januári 1993** **je povinný predložiť aj** **potvrdenie o štátnom občianstve SR** ku dňu získania medailového ocenenia, nie staršie ako 3 mesiace, ktoré mu vydá príslušný okresný úrad v sídle kraja.

V prípade ak žiadateľ nepredloží predmetné potvrdenie, ministerstvo školstva si overí štátnu príslušnosť žiadateľa v správnom konaní a požiada o vydanie potvrdenia o štátnom občianstve žiadateľa v čase podania žiadosti príslušný okresný úrad v sídle kraja a konanie o priznanie za zásluhy do doby získania predmetného potvrdenia preruší, čo môže mať vplyv na predĺženie správneho konania.

1. **Žiadateľ, ktorý získal medailové ocenenie pred 1. januárom 1993** **nepredkladá potvrdenie o štátnom občianstve** ku dňu získania medailového ocenenia. Ministerstvo školstva si overí štátnu príslušnosť žiadateľa v čase získania medailového ocenenia v správnom konaní.
2. K žiadosti priložte číslo účtu oprávnenej osoby (oprávnená osoba = žiadateľ) v tvare IBAN, na ktorý Vám bude príspevok za zásluhy poukazovaný.

**Žiadosť o priznanie príspevku za zásluhy je možné podávať najskôr od 1. januára 2020** (žiadosť doručená pre týmto termínom nebude akceptovaná) na adrese:

Ministerstvo školstva, vedy, výskumu a športu SR

Sekcia športu

Stromová 1

813 30 Bratislava 1

Na obálku vľavo hore je potrebné napísať **„PRÍSPEVOK ZA ZÁSLUHY“.** Žiadosť je potrebné zaslať doporučenou poštou a je možné ju doručiť aj osobne v podateľni ministerstva na adrese písomného predloženia žiadosti.